
Kw’Izina ry’Imana ALLAH, Nyenikigongwe, Nyenimbabazi.

Ubweranda ni bwa ALLAH, Umuremyi w’Isi n’ibirimwo. Amahoro n’imihezagiro vyururukire ku Ntumwa ya nyuma Muhammad, umuryango wiwe n’abasangirangendo biwe.

1. Intangamarara

Mu gice ca kabiri c’ikinjana c’icumi n’icenda, hadutse ibintu bihungabanya ubumwe bw’abaislam. Na vyo ni ibi :

Ubukadiyani bwazanywe n’Abongereza hamwe n’Ububahayi bwazanywe n’Abarusiya bafatanije n’Abongereza.

Intumbero nyamukuru, kwari uguhagarika iterambere ry’Ubwislam mu kirere c’Abahindi n’Abapakistani, no gucinyiza agatima ka JIHAD, bafadikanije n’abayahudi.

Abongereza nabo nyene bari bafise intumbero ya politike ijanye no kwigarurira ibihugu vy’Ubuhindi na Pakistani.

Aho mu Buhindi, mu gice ca Penjab, hadutse umugabo yitwa MIRZA GHULAM QADIYANI.

Aca yiyita intumwa, yiha ububasha bwo gushishikara igikorwa ca Muhammad (Imana imuhe amahoro n’imihezagiro).

Yitwaza yuko Imana ari yo yamurungitse ngo ayobore abaislam ngo kuko mu gihugu ca Arabiya imigenzo yari yatitutse.

Qassim Ali Kadiani avuga ati:

“Abenshi mu bakurikije ukwemera kwanje ni abafise ikibanza c’iteka ku kirimba c’Abongereza (abatunzi n’abafasha babo) n’abo bose baronse indero mu buryo bwabo (abongereza).”1
Umukadiyani wese w’umuhindi canke umupakistani akunda umuhari kandi akawitaho kuko ari ikintu gishasha mu vyo abahindi bemera. Aho rero bari bashize ku ruhande ivyo bemera kera bita Rama, Krishna, Vedas, Gita na Ramayana.

Itegeko-nshingiro ry’Inama nshingamateka y’Ubupakistani ryarasohotse, rikura mu bwislam abo bantu bose bijukiye Ubukadiyani. Benshi muri bo baciye bava muri Pakistani, bahungira mu gihugu ca Ghana, bafashijwe n’Abongereza. Baca bironkera igisagara bigarurira mu burengero bwa Ghana, mu ntara ya Saltpond. Kubera yuko hari ubukene bw’amashure n’amavuriro, baciye bavyubaka, bashiraho inyigisho zisambura Ubwislam mu rurimi rw’icongereza, bongera baja mu nzego nkuru z’igihugu no mu bantu b’abatunzi, kugira ngo babashiremwo ivyiyumviro bijanye n’inyigisho zabo.

Ubukadiyani buronka icicaro muri Ghana, buca buronkeraho n’uburyo bwo gukwiza mu bindi bihugu vya Afrika, inyigisho zabwo, bufatiye ku kutamenya kuko abantu batari barigishijwe bikwiye Ubwislam. N’i Buraya ntibahibagiye. Mugabo rero ntivyaboroheye ngo baronke ababakurikira benshi kuko hoho hari incabwenge nyinshi tugereranije no muri Afrika, aho abatari bake batazi gusoma no kwandika.

Hararungitswe amahera menshi avuye i Haifa (muri Israeli) no i Londres (mu Bwongereza) kugira ngo akoreshwe mw’isekeza ry’abakadiyani.

Ni vyiza rero ko dukwiza hose inkuru y’imvaho kuri abo bantu bakiri mu muzimiza, badatandukanya ukuri n’ivyo bababesha kuko abakadiyani bemeza ko ari Abaislam, kandi inyigisho zabo zizimiza.

Dusabe ALLAH Mushobozi wa vyose ko yotuyobora mu nzira y’ukuri kandi adufashe gutandukanya iciza n’ikibi.

2. Ubukadiyani n’amamuko yabwo

Mu nama yabereye mu Bwongereza, i Londres, niho havuye iciyumviro co gushinga umugambi wo gusubiza inyuma Ubwislam kuko babona ko bugiye kubabera intambamyi. Muri iryo sekeza, ahantu hatowe ko hatangura ibikorwa ni mu Buhindi na Irani.

Mu Buhindi, abantu rurangiranwa bazwi ni Ghulam Ahmad Kadiyani, muri Irani naho ni Mirza Hussain azwi kw’izina rya Bahaullah. Ni yo yabaye intango y’Ubukadiyani n’Ububahayi.

Bahaullah yaciye yemeza ko Igitabo ca Qur-an ata gaciro gifise gisubirirwa n’igitabo ciwe, nawe ubwiwe agaca afata ikibanza ca Muhammad ( I . a . i ).

Abo bantu uko ari babiri baca bigishwa n’ico bategerezwa gukora, inyifato bogira: cane cane ni ukwifata nk’intumwa no gucinyiza agatima ka Jihadi, ni ukuvuga ako gusubiza inyuma iterambere ry’Ubwislam. Babahaye uburyo bukwiye butuma bisununura mu kubaho kwabo, kandi kare bari abakozi basanzwe bafise agashahara kadashemeye. Ikindi naco co kumenya, ni uko mu muryango wa Ghulam Ahmad Kadiyani bari bafise indwara iguma ibakurikirana2 nayo ikaba yari ishingiye ku kugene ivyiyumviro biguma bihinduka kubera ubwoba n’ukubura amahoro mu mutima. Ivyo bica vyonona ubwonko kandi umurwayi agakura ameze nabi mu mutwe. Allama Burhannuddin asigura mu majambo yiwe avuga ati:

“Umurwayi yifata nk’umuntu azi vyose akiyumvira kenshi na kenshi ko ari umumarayika”. Haciye igihe indwara irakura ikagera kure, igahagararira ku vyiyumviro vyinshi yegeranije mu mutwe, n’ivyo yishiramwo vyose, agaca yerekana ko ari umuhinga aje guhindura vyose, akigereranya n’uwahishuriwe n’Imana.

Icibonekeza co ni uko yemera ko arwaye3.

Mu ntango yaboneka ko ashigikira Ubwislam akabuvugira. Yaranditse n’ibitabu bitari bike. Mugabo rero ntikibuza ko yiyita Intumwa y’Imana nka kurya kwa Moïse, Yezu, Davidi na Muhammad ( I . a . i ), kandi akemeza ko avuga ukuri. Abiserura muri aya majambo :

« ….Naravuze incuro nyinshi ko ayo majambo mvuga ari amajambo y’Imana vy’ukuri…nka Moïse, Yezu, Davidi na Muhammad ( I . a . i ). Mvuga ukuri…. »4 mugabo rero usomye ibitabu vyiwe bitari bike, wosanga mwo ivyiyumviro vyinshi binyuranye.

3. I ngene Abakadiyani bafata Ubwislam

Benshi biyumvira ko Ubukadiyani buri mu vyo Islam yigisha. Nta ho bihuriye na buhoro buhoro.

Intumwa ya Allah ( I . a . i ) yavuze iti:

“Umunsi wa nyuma ntuzoshika hataraboneka abantu batatu batemera Kristu kandi umwe wese azokwiyita Intumwa ya Allah.”

Mu yindi nyigisho (Hadith), ivuga iti:

“Jewe ndi intumwa ya nyuma mu ntumwa zose. Nta wundi n’umwe azigera aza inyuma yanje.”

Aho rero, Intumwa ya Allah ntiyavuga ivyo yishakiye, ahubwo yashikiriza ivyo yahishuriwe na Allah, akabwira abantu ibizoshika itakiriho.

Uwo mbere atemera Kristu yaboneste mu kinjana ca mbere ca Islam yari Musailma, umubeshi. Yiyita ko ariko ashishikara igikorwa ca Muhammad ( I . a . i ). 

Ariko uwatanguye uwo muhari ni Ghulam Ahmad, intumwa ya Kadiyani, na we yavuze ati:

“Uwutanyemera, ntiyemera Imana hamwe n’Intumwa Muhammad1.”

Umuhungu wa Kadiyani yemeza yuko abakadiyani bafata abaislam ko ari abantu batemera, b’abahakanyi.

Bashir Ahmad, umuhungu agira kabiri wa Ghulam na we yavuze ati:

“Abo bose bemera Moussa kandi batemera Yezu canke Muhammad ( I . a . i ) ni abahakanyi. Ni nk’uko kandi uwutemera Ghulam Ahmad ni umuhakanyi kandi ntari muri Islam2.”

Hariho n’ibintu bitari bike bigaragaza urwanko abakadiyani bafitiye abaislam.

Bimwe bimwe ni nk’ibi:

-Umukadiyani ntasengera inyuma y’Umwislam, ni ukuvuga ko adakurikira igisabisho iyo ariko arasengesha.

-Iyo Umwislam apfuye, Umukadiyani ntamusengera. Eka n’umukadiyani ntarekuriwe kurongorwa n’Umwislam.

Muri Alfadl, yasohotse kw’igenekerezo rya 18.02.1930, bavuze bati :

« Birarekuwe ko turongora abigeme b’abaislam, abahindi canke Sikh mugabo ntibirekuwe ko bo tubaha abigeme bacu. »

Bashir yavuze ati :

« Ugusenga kwacu kuratandukanye. Ukubashingira abakobwa bacu ntivyemewe. Ibisabisho ku wapfuye birabujijwe. None igisigaye hagati yabo na twe ni ikihe ? »

4. Ingene Abakadiyani bafata Ubwislam n’abasangirangendo          b’Intumwa y’Imana ( I . a . i ).
Mirza Ghulam Kadiyani arasuzugura agaciro abaislam baha abasangirangendo b’Intumwa y’Imana Muhammah( I . a . i ), mbere ntabitahure mugabo rero, Ubwislam buraha ikibanza c’iteka izo ntwari, zikoreye umutwaro wo kwigisha inyigisho z’Imana. Baritanze batiziganya mu gukwiza hose imigenzo y’Intumwa y’Imana 

( I . a . i ). Mirza Ghulam yifata ko ari mukuru cane arengeye abasangirangendo bubashwe: Abubakar (Imana imwumvire), Omar(Imana imwumvire), Usman(Imana imwumvire) na Ali(Imana imwumvire). Abakadiyani barahakana kandi ibintu bimwe bimwe bijanye n’ishingiro ry’ukwemera kwa Islam.

Ku vyerekeye Abubakar na Omar(Imana ibumvire), Intumwa y’Imana Muhammad

( I . a . i ) yavuze ati:

“Abubakar na Omar bazoba indongozi z’abantu bose bakuze mu Bwami bw’Ijuru; kuva ku wa mbere gushika ku wa nyuma, kiretse intumwa za Allah1.”

Yarongeye kandi avuga ati: “Iyo haba habonetse intumwa mu nyuma zanye, yari kuba Omar2.”

“Allah yashize ukuri ku rurimi no mu mutima wa Omar3. ”

Ariko rero, Abakadiyani bavuga ibitari bike ku basangirangendo b’Intumwa y’Imana Muhammah( I . a . i ). Mirza Ghulam yemeza ko “Intumwa ari ababeshi4” kandi ko Qur-an ari igitabu c’Imana hamwe n’amajambo ava mu kanwa kanje5.”

Baratyoza n’ibitari bike nk’ibitangaro biri muri Qur-an, akemeza ko ari we afata ikibanza c’Intumwa zose. Avuga ati: “Ndi Adam, ndi Noah, ndi Abraham, ndi Isaac, ndi Jacob, ndi Ismail, ndi Yezu umuhungu wa Maria, ndi Muhammad6.” 

5. Ivyiyumviro vy’abantu bo mu Burengero, Abanyisraeli           n’Ubukadiyani

Igihe Abongereza binjira muri Palestina, Bashir Ahmad yaranditse igisomwa dusangamwo amajambo aserura ugukorera hamwe kw’Abakadiyani n’Abanyisraeli. 

“Ubu naho, kubera yuko Israeli ari umwansi azwi w’ahantu hose hari Abaislam, Abakadiyani barabafitiye urukundo rutagira uko rungana bagashikirira Abanyisraeli. Ivyo birumvikana kuko turi abansi ba Islam.”

Muri Israel, Abahmadiya bakorera Haifa, ku Musozi Karmal. Barafise umusigiti, ibiro, inzu basohoreramwo ibitabu, ishure n’aho barunda ibitabu.

Barafise ikinyamakuru citwa “Al Bushra”, kirungikwa mu bihugu vyinshi bavuga icarabu. Ibikorwa vyinshi vya Mirza Ghulam vyahinduwe mu rurimi rw’icarabu aho i Haifa.

Mu mwaka w’1989, abigisha ijambo ry’Imana muri Ethiopia batanze imiriyoni mirongo itatu na zitanu z’amadorari kugira basohore kandi bakwize hose kwa gusa inyigisho z’abakadiyani mu bihugu vyo muri Afrika y’uburengero. Abayahudi bobo bagabiye Mirza Tahir, umukuru wa Ahmadiyya ku munsi mukuru wiwe, inzu basohoreramwo ibitabu.

6. Ukugaragaza ivyiyumviro ntabanduka vy’abaislam ku bakadiyani.

Abaislam barahakana bivuye inyuma ko batofata abakadiyani nk’abaislam. Boba bariko barabesha kuko bifata nk’abaislam kandi atari bo, bakongera bakigereranya n’Intumwa y’Imana Muhammah( I . a . i ).

Ubukadiyani bwazanywe n’abantu bafise intumbero yo gukingira inyungu zabo, baca badukana amacakubiri hagati y’abaislam bo mu Buhindi n’Ubupakistan bw’ubu.

Gutyo, ku baislam, Ubukadiyani bwavutse kubera intumbero zikurikira:

- guhanagura inyigisho z’Intumwa y’Imana Muhammah( I . a . i ) mu mitima y’Abaislam.

- gusambura ubuvandimwe, urukundo, ugushikirana n’ugufashanya hagati y’abantu basangiye imigambi.

- kurwanya agatima ka Jihadi, ukwemera kw’abaislam gushingiye ku Mana imwe Rudende, ukwubaha imigenzo y’Intumwa y’Imana, ukutavirira igitabu kimwe, urukundo rwo gutanga ishikanwa no kwanka guhakana ivyo vyose vyari intambamyi ku karanga k’abatemera Islam. Kuri abo rero bongereza bashaka kugendera ku bandi, baca bishimikiza itegeko ryo kugabura abantu kugira ngo baronke ingene babagenderako.

Uko ni ko umuhari wa Ahmadiya Ubukadiyani n’abari inyuma yabo wamenyekanye ko Atari abaislam, abantu badafise ukwemera mu makungu yose y’abaislam kw’isi.

Vyavuye mu bitabu bikurikira.

